ຕອນແລງວັນທີ 12 ຕຸລາ 2019 ໄດ້ຈັດພິທີຖະແຫຼງຂ່າວວັນມາດຕະຖານ 14 ຕຸລາ ທີ່ ຫໍປະຊຸມແຫ່ງຊາດ ໂດຍການເປັນປະທານຂອງ ທ່ານ ບັນດິດ ສຈ.ບໍ່ວຽງຄຳ ວົງດາລາ ລັດຖະມົນຕີກະຊວງ ວິທະຍາສາດ ແລະ ເຕັກໂນໂລຊີ
ວັນມາດຕະຖານໂລກ ໄດ້ໜູນວຽນມາບັນຈົບຄົບຮອບ 72 ປີ. ໃນປີ 2019 ນີ້ ສປປ ລາວ ໄດ້ພ້ອມກັບບັນດາປະເທດສະມາຊິກອົງການມາດຕະຖານສາກົນ (ISO) ໃນທົ່ວໂລກ ສະເຫຼີມສະຫຼອງວັນດັ່ງກ່າວ ພາຍໃຕ້ຄຳຂວັນທີ່ອົງການມາດຕະຖານສາກົນວາງອອກວ່າ: “ມາດຕະຖານວິດີໂອສ້າງໃຫ້ທົ່ວໂລກເປັນເວທີດຽວກັນ” (Video Standards Create a Global Stage), ເພື່ອເນັ້ນໜັກເຖິງບົດບາດສຳຄັນຂອງວຽກງານມາດຕະຖານໃນການພັດທະນາເຕັກໂນໂລຊີວິດີໂອທີ່ນຳໃຊ້ຢ່າງກວ້າງຂວາງຢູ່ໃນໂລກ.
ການສະເຫຼີມສະຫຼອງວັນມາດຕະຖານໂລກ ແມ່ນການສ້າງຈິດສຳນຶກໃຫ້ທົ່ວສັງຄົມຊຶ່ງມີທັງຜູ້ສ້າງນິຕິກຳ ແລະ ວາງນະໂຍບາຍກ່ຽວກັບມາດຕະຖານ, ຜູ້ບໍລິຫານ ແລະ ຄຸ້ມຄອງ, ຕະຫຼອດເຖິງຜູ້ປະກອບການ, ນັກທຸລະກິດ, ຜູ້ຜະລິດ ແລະ ຜູ້ຊົມໃຊ້ເຂົ້າໃຈໄດ້ຢ່າງເລິກເຊິ່ງ ກ່ຽວກັບບົດບາດ ແລະ ຄວາມສຳຄັນຂອງວຽກງານມາດຕະຖານຕໍ່ການພັດທະນາເສດຖະກິດ-ສັງຄົມ ໃນລະດັບຊາດ, ພາກພື້ນ ແລະ ສາກົນ. ພ້ອມກັນນັ້ນກໍ່ເພື່ອພັດທະນາວຽກງານມາດຕະຖານໃຫ້ເຂັ້ມແຂງ ແລະ ນຳໃຊ້ຢ່າງກວ້າງຂວາງເພື່ອຊຸກຍູ້ສົ່ງເສີມ ແລະ ປົກປ້ອງການຜະລິດພາຍໃນ, ຄຸ້ມຄອງກວດກາການນຳເຂົ້າສິນຄ້າ ແລະ ປົກປ້ອງຜູ້ຊົມໃຊ້ໃຫ້ສັງຄົມມີຄວາມຍຸດຕິທຳ, ສີວິໄລ.
ປັດຈຸບັນ ວຽກງານມາດຕະຖານ ຢູ່ ສປປ ລາວ ໄດ້ມີການເຄື່ອນໄຫວຢ່າງຕັ້ງໜ້າພາຍໃຕ້ຄວາມຮັບຜິດຊອບຂອງ ກົມມາດຕະຖານ ແລະ ວັດແທກ ກະຊວງວິທະຍາສາດ ແລະ ເຕັກໂນໂລຊີ. ໃນຊຸມປີທີ່ຜ່ານມາ ໄດ້ສ້າງບັນດານິຕິກຳເພື່ອຄຸ້ມຄອງ, ພັດທະນາ ແລະ ບໍລິການວຽກງານມາດຕະຖານ ເປັນຕົ້ນແມ່ນ: ກົດໝາຍວ່າດ້ວຍມາດຕະຖານ, ກົດໝາຍວ່າດ້ວຍການວັດແທກ, ລະບຽບການວ່າດ້ວຍການຂຶ້ນທະບຽນຜະລິດຕະພັນ ແລະ ສິນຄ້າ, ການນໍາໃຊ້ກາໝາຍມາດຕະຖານຜະລິດຕະພັນ ແລະ ສິນຄ້າ, ການກວດສອບຜະລິດຕະພັນ ແລະ ສິນຄ້າ, ການໃຫ້ລາງວັນຄຸນນະພາບ, ບັນດານິຕິກຳລຸ່ມກົດໝາຍວ່າດ້ວຍການຈັດຕັ້ງ ແລະ ການເຄື່ອນໄຫວຈຸດສອບຖາມສິ່ງກີດຂວາງດ້ານເຕັກນິກຕໍ່ການຄ້າ,ການຄຸ້ມຄອງ, ກວດກາ ແລະ ຢັ້ງຢືນຄຸນນະພາບນໍ້າມັນເຊື້ອໄຟ, ຜະລິດຕະພັນວັດສະດຸການກໍ່ສ້າງ ແລະ ເຄື່ອງໃຊ້ໄຟຟ້າ-ເອເລັກໂຕຼນິກອີກດ້ວຍ. ນອກຈາກນີ້ ກໍ່ໄດ້ສ້າງມາດຕະຖານແຫ່ງຊາດລາວໄດ້ຫຼາຍຂຶ້ນ ເພື່ອອຳນວຍຄວາມສະດວກ ໃນການນຳເຂົ້າ-ສົ່ງອອກຜະລິດຕະພັນສິນຄ້າ ແລະ ຕອບສະໜອງຄວາມຮຽກຮ້ອງຕ້ອງການຂອງສັງຄົມ.
ມາເຖິງປັດຈຸບັນນີ້ໄດ້ມີມາດຕະຖານແຫ່ງຊາດລາວທີ່ປະກາດໃຊ້ຢ່າງເປັນທາງການແລ້ວ 442 ມາດຕະຖານ, ໄດ້ຮັບກາໝາຍມາດຕະຖານແຫ່ງຊາດ ຈໍານວນ 38 ຜະລິດຕະພັນ, ຂຶ້ນທະບຽນການກວດກາຄຸນນະພາບຜະລິດຕະພັນ ແລະ ສິນຄ້າໄດ້ 111 ລາຍການ, ມີ 25 ບໍລິສັດໄດ້ຮັບການຢັ້ງຢືນລະບົບມາດຕະຖານສາກົນ
ທ່ານ ບັນດິດ ສຈ.ບໍ່ວຽງຄຳ ວົງດາລາ ລັດຖະມົນຕີກະຊວງ ວິທະຍາສາດ ແລະ ເຕັກໂນໂລຊີ ໄດ້ກ່າວວ່າ: ໃນໂອກາດວັນມາດຕະຖານໂລກນີ້, ຂ້າພະເຈົ້າຂໍອວຍພອນໄຊມາຍັງບັນດາທ່ານຜູ້ນໍາພັກ-ລັດ ຈົ່ງມີພາລະນາໄມເຂັ້ມແຂງ, ຂໍອວຍພອນແກ່ປວງຊົນລາວບັນດາເຜົ່າ, ພະນັກງານ, ທະຫານ, ຕໍາຫຼວດ, ນັກປະດິດສ້າງ, ນັກວິທະຍາສາດ, ນັກຮຽນຮູ້ປັນຍາຊົນ ຕະຫຼອດເຖິງບັນດາຜູ້ປະກອບການທຸລະກິດຕ່າງໆ ຈົ່ງມີສຸຂະພາບເຂັ້ມແຂງສຸມທຸກເຫື່ອແຮງ ແລະ ສະຕິປັນຍາ ເຂົ້າໃນການປະຕິບັດ 2ໜ້າທີ່ຍຸດທະສາດປົກປັກຮັກສາ ແລະ ສ້າງສາພັດທະນາປະເທດຊາດ, ຊຸກຍູ້ສົ່ງເສີມການຄົ້ນຄ້ວາພັດທະນາວິທະຍາສາດ ແລະ ເຕັກໂນໂລຊີ, ເຮັດໃຫ້ວຽກງານມາດຕະຖານ ຂອງ ສປປ ລາວ ໄດ້ຮັບການພັດທະນາ ແລະ ຍົກລະດັບຂື້ນຢ່າງບໍ່ຢຸດຢັ້ງ ເພື່ອການປະກອບສ່ວນເຂົ້າໃນການພັດທະນາເສດຖະກິດ-ສັງຄົມ ເຮັດໃຫ້ປະຊາຊົນມີຄວາມຮັ່ງມີຜາສຸກ, ປະເທດຊາດມັ່ງຄັ່ງເຂັ້ມແຂງ, ສັງຄົມມີຄວາມສາມັກຄີປອງດອງ, ປະຊາທິປະໄຕ, ຍຸດຕິທຳ ແລະ ສີວິໄລ.
Hits: 10